Drög að ályktunum 33. flokksþings framsóknarmanna Árangur fyrir heimilin og atvinnulífið – árangur fyrir samfélagið . Í drögum að ályktunum 33. flokksþings framsóknarmanna er fagnað sérstaklega þeim mikla og mikilvæga árangri sem ríkisstjórn Sigmundar Davíðs Gunnlaugssonar hefur náð við uppbyggingu efnahagslífs og endurreisn samfélagsins . Sérstaklega er fagnað að Leiðréttingin skuli hafa verið framkvæmd á svo skömmum tíma sem raun er , og að aðgerðin nýtist þeim skuldurum best sem lægstar hafa tekjurnar . Þá hafa barnabætur verið hækkaðar og 40 milljörðum króna verið skilað til heimilanna í formi lægri skatta á almenning . Bætt staða heimilanna er mikilvæg forsenda frekari uppbyggingar í efnahagsmálum þjóðarinnar , segir ennfremur í drögunum . „ Flokksþingið telur það mikilvægt vitni um styrka og ábyrga stjórn að á þeim tíma sem liðinn er frá því að ríkisstjórn Sigmundar Davíðs Gunnlaugssonar tók við völdum hefur árangur náðst í því að rétta við flesta lykilþætti í efnahags - og atvinnumálum þjóðarinnar . Með ábyrgri stefnu í ríkisfjármálum hafa fjárlög verið hallalaus , hagvöxtur hefur aukist , verðbólga hefur lækkað og haldist undir viðmiði Seðlabankans í lengri tíma en áður hefur þekkst , kaupmáttur launafólks hefur stóraukist , störfum hefur fjölgað umtalsvert og atvinnuleysi farið hríðlækkandi . Flokksþing framsóknarmanna fagnar einnig þeim árangri sem náðst hefur með áherslu ríkisstjórnar Sigmundar Davíðs Gunnlaugssonar á rannsóknir og nýsköpun , heilbrigðis og félagsmál . Það er mikilvægt að fyrirheit um afnám skerðinga fyrri ríkisstjórnar á lífeyri aldraðra og öryrkja skuli hafa komið þegar til framkvæmda er ríkisstjórnin tók við völdum . Þá ber að fagna því sérstaklega að fjárframlög til almannatrygginga og Landspítalans hafi aldrei verið hærri en nú og að stuðningur við nýsköpun og rannsóknir hefur tekið stakkakiptum með stórauknum framlögum . Sá árangur til uppbyggingar og bættrar stöðu á fjölmörgum sviðum samfélagsins sem ríkisstjórn Sigmundar Davíðs Gunnlaugssonar hefur náð á aðeins tveimur árum er mikilvægt skref í átt að markmiðum Framsóknarflokksins að á Íslandi skuli byggja upp réttlátt velferðarsamfélag þar sem allir hafi jöfn réttindi og jöfn tækifæri til að nýta krafta sína til fulls . “ Flokksþingið hvetur ríkisstjórn Sigmundar Davíðs Gunnlaugssonar til að vinna áfram að frekari árangri á grundvelli sömu markmiða .